SET ทะยานปิดพุ่ง 39 จุด ฟากเอเชีย-ดาวฟิวเจอส์เขียวยกแผง หลังสหรัฐฯพบยารักษาโควิด-19
SET ทะยานปิดพุ่ง 39 จุด ฟากเอเชีย-ดาวฟิวเจอส์เขียวยกแผง หลังสหรัฐฯพบยารักษาโควิด-19 โดยดัชนีปิดตลาดวันนี้ ที่ระดับ 1,239.24 จุด บวก 39.09 จุด หรือ 3.26% มูลค่าการซื้อขาย 5.9 หมื่นล้านบาท
17 เม.ย. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,239.24 จุด บวก 39.09 จุด หรือ 3.26% มูลค่าการซื้อขาย 5.9 หมื่นล้านบาท ขณะที่ดัชนีดาวโจนส์ฟิวเจอร์ ณ เวลา 17.23 น. (ตามเวลาประเทศไทย) บวก 721 จุด หรือ 3.08% สู่ระดับ 24,128.00 จุด
10 หุ้นดันดัชนีวันนี้

ด้าน นายสมบัติ เอกวรรณพัฒนา ผู้อำนวยการอาวุโสฝ่ายวิเคราะห์หลักทรัพย์ บล.ดีบีเอส วิคเคอร์ส (ประเทศไทย) เปิดเผยว่า ตลาดหุ้นไทยวันนี้ปรับตัวขึ้นในทิศทางเดียวกับตลาดต่างประเทศ โดยตลาดหุ้นในภูมิภาคเอเชียเคลื่อนไหวในแดนบวก เช่นเดียวกับตลาดในยุโรปที่เทรดบ่ายนี้ก็ปรับตัวขึ้นได้ดี 2-3% และดาวโจนส์ฟิวเจอร์สก็บวกได้ดี ขานรับสหรัฐฯมียารักษาผู้ป่วยไวรัสโควิด-19 และยังมีประเด็นบวกจากที่สหรัฐฯจะคลายล็อกดาวน์บางธุรกิจ หวังฟื้นฟูเศรษฐกิจได้บ้าง เนื่องจากปัญหาการแพร่ระบาดไวรัสโควิดทำให้เศรษฐกิจทั่วโลกมีการชะลอตัวลงมาก
ส่วนบ้านเราทางศูนย์บริหารสถานการณ์โควิด-19 (ศบค.) ก็ออกมาระบุว่าจะมีการคลายล็อกดาวน์บางส่วน เพื่อเศรษฐกิจจะดีขึ้นได้บ้าง ซึ่งก็ต้องติดตามในสัปดาห์หน้า หากห้างสรรพสินค้ากลับมาเปิดบริการได้ก็จะมีหุ้นหลายตัวที่เกี่ยวข้องได้ประโยชน์ อย่าง CPN, HMPRO, ADVANC,COM7 แม้แต่รถไฟฟ้าก็จะได้ประโยชน์ อย่าง BTS, BEM ก็จะฟื้นตัวกลับมาได้ ดังนั้น ในสัปดาห์หน้าก็จะต้องจับตาดูเรื่องนี้จะเป็นอย่างไร
ขณะที่ทิศทางราคาน้ำมันยังเป็นเรื่องที่ต้องจับตา เพราะขณะนี้ราคาน้ำมันปรับตัวลง แม้ที่ประชุมกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส จะบรรลุข้อตกลงลดกำลังการผลิต 9.7 ล้านบาร์เรล/วัน แต่ก็ไม่เพียงพอกับดีมานด์ที่หดหายไป ทำให้ราคาน้ำมันยังปรับตัวลงอยู่
สำหรับแนวโน้มการลงทุนในสัปดาห์หน้า นายสมบัติ กล่าวว่า ตลาดฯคงจะยังมีความผันผวน เนื่องจากยังมีความกังวลผลกระทบจากไวรัสโควิด-19 และทิศทางราคาน้ำมันก็ยังผันผวนสูง แต่ก็มีความคาดหวังในการคลายล็อกดาวน์บางธุรกิจในสหรัฐ,ยุโรป และไทย ที่ยังต้องติดตามดูในสัปดาห์หน้า
พร้อมให้แนวรับ 1,200-1,190 จุด ส่วนแนวต้าน 1,240-1,250 จุด
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
PTT     มูลค่าการซื้อขาย  4,167.02 ล้านบาท  ปิดที่   34.25 บาท เพิ่มขึ้น  1.00 บาท
BAM     มูลค่าการซื้อขาย  3,138.35 ล้านบาท  ปิดที่   21.90 บาท เพิ่มขึ้น  0.60 บาท
AOT     มูลค่าการซื้อขาย  2,964.90 ล้านบาท  ปิดที่   58.50 บาท เพิ่มขึ้น  4.50 บาท
ADVANC  มูลค่าการซื้อขาย  1,962.87 ล้านบาท  ปิดที่  195.00 บาท เพิ่มขึ้น  6.50 บาท
CPALL   มูลค่าการซื้อขาย  1,758.81 ล้านบาท  ปิดที่   65.25 บาท เพิ่มขึ้น  1.00 บาท
 
ตลาดหุ้นเอเชีย
